b'\n_START_ARTICLE_\nTarpsnis (\xc5\xbeaidimai)\n_START_PARAGRAPH_\nTarpsniai ir tarpsneliai\xc2\xa0\xe2\x80\x93 tam tikros laiko padalos, \xc4\xaf kurias dalinamas \xc5\xbeaidimo (kompiuterinio, stalinio) laikas ir kurios padeda organizuoti \xc5\xbeaidim\xc4\x85. \xc5\xbdaidimai, kurie organizuojami naudojant tarpsnius, vadinami tarpsniniais \xc5\xbeaidimais, pvz., tarpsnin\xc4\x97s strategijos (angl. turn based strategy game).\n_START_SECTION_\nDvi laiko t\xc4\x97km\xc4\x97s\n_START_PARAGRAPH_\nTarpsnio id\xc4\x97ja labiausiai pasirei\xc5\xa1kia vaidmen\xc5\xb3 \xc5\xbeaidimuose, kur egzistuoja dvi laiko t\xc4\x97km\xc4\x97s\xc2\xa0\xe2\x80\x93 \xc5\xbeaidimo vidaus laikas (veik\xc4\x97j\xc5\xb3 laikas) ir \xc5\xbeaidimo i\xc5\xa1orinis laikas (\xc5\xbeaid\xc4\x97j\xc5\xb3 laikas). M\xc5\xab\xc5\xa1io lauko, l\xc4\x97ktuv\xc5\xb3 simuliatoriuose, daugelyje kompiuterini\xc5\xb3 sportini\xc5\xb3 \xc5\xbeaidim\xc5\xb3 abu laikai\xc2\xa0\xe2\x80\x93 veik\xc4\x97jo ir \xc5\xbeaid\xc4\x97jo laikai,\xc2\xa0\xe2\x80\x93 sutampa. Tuo tarpu daugelis stalo vaidmen\xc5\xb3 \xc5\xbeaidim\xc5\xb3, klasikini\xc5\xb3 strategij\xc5\xb3 turi nesutampan\xc4\x8dius laikus. \xc5\xa0ioje situacijoje tarpsniai padeda suderinti veik\xc4\x97j\xc5\xb3 ir \xc5\xbeaid\xc4\x97j\xc5\xb3 laikus, i\xc5\xa1laikyti tam tikr\xc4\x85 realizm\xc4\x85 ir \xc5\xbeaidimo teisingum\xc4\x85._NEWLINE_Per tarpsn\xc4\xaf veik\xc4\x97jas gali atlikti vien\xc4\x85 veiksm\xc4\x85 ar nedidel\xc4\x99 trump\xc5\xb3 veiksm\xc5\xb3 sek\xc4\x85._NEWLINE_Tarpsnis (ar tarpsnelis) n\xc4\x97ra tas pats, kas \xc4\x97jimas. Tarpsnis (ar tarpsnelis) yra bendras visam \xc5\xbeaidimo pasauliui, tuo tarpu \xc4\x97jimas\xc2\xa0\xe2\x80\x93 \xc5\xbeaid\xc4\x97jo nusakomi veiksmai, kuriuos atlieka veik\xc4\x97jas. T\xc4\x85 pat\xc4\xaf tarpsn\xc4\xaf savo \xc4\x97jimus atlieka daug \xc5\xbeaid\xc4\x97j\xc5\xb3._NEWLINE_Staliniuose vaidmen\xc5\xb3 \xc5\xbeaidimuose neretai naudojami dvejopi tarpsniai\xc2\xa0\xe2\x80\x93 tarpsniai ir tarpsneliai.\n_START_SECTION_\nTarpsnis\n_START_PARAGRAPH_\nTarpsnis (angl. turn)\xc2\xa0\xe2\x80\x93 gana ilgas laiko tarpas, pvz., 10 min., kada veik\xc4\x97jai gali atlikti tam tikrus veiksmus. Jei veik\xc4\x97j\xc5\xb3 ar NPC veiksmai konkuruoja tarpusavyje ar prie\xc5\xa1tarauja vienas kitam, tuomet veiklos eili\xc5\xa1kumas sprend\xc5\xbeiamas iniciatyvos metimu, susitarimu ar kitokiu \xc5\xbeaidimo taisykl\xc4\x97se numatytu b\xc5\xabdu._NEWLINE_Naudojant tokius tarpsnius \xc5\xbeaid\xc4\x97j\xc5\xb3 laikas paprastai b\xc5\xabna l\xc4\x97tesnis u\xc5\xbe veik\xc4\x97j\xc5\xb3 laik\xc4\x85. Pvz., \xc5\xbeaid\xc4\x97jas per minut\xc4\x99 sugalvoja ir pasako, k\xc4\x85 jo veik\xc4\x97jas daro 10 min., t. y., \xc5\xbeaid\xc4\x97jo (realiajame) pasaulyje pra\xc4\x97jo 1 minut\xc4\x97, o veik\xc4\x97jo (\xc5\xbeaidimo) pasaulyje pra\xc4\x97jo 10 min. Tarpsniai gali b\xc5\xabti pailginti ar sutrumpinti._NEWLINE_Pailginti tarpsniai (diena ar savait\xc4\x97) gali b\xc5\xabti naudojami \xc5\xbeaidimo dalyse, kur n\xc4\x97ra intensyvaus veiksmo. Tuomet \xc5\xbeaid\xc4\x97j\xc5\xb3 laikas b\xc5\xabna \xc5\xbeymiai l\xc4\x97tesnis u\xc5\xbe veik\xc4\x97j\xc5\xb3 laik\xc4\x85. Tarkime, veik\xc4\x97jai po intensyvi\xc5\xb3 nuotyki\xc5\xb3 gr\xc4\xaf\xc5\xbeta \xc4\xaf gimt\xc4\x85 miestel\xc4\xaf, kur jie be nuotyki\xc5\xb3 pragyvena, tarkime, pusmet\xc4\xaf. Jie mokosi, treniruojasi, u\xc5\xbesiima savo taikiu verslu ir pan. \xc5\xa0ios j\xc5\xb3 veiklos rezultatyvumas gali b\xc5\xabti nustatin\xc4\x97jamas naudojant pailgintus tarpsnius. Pvz., \xc5\xbeaid\xc4\x97jas per minut\xc4\x99 sugalvoja ir pasako, k\xc4\x85 jo veik\xc4\x97jas daro savait\xc4\x99, t. y., \xc5\xbeaid\xc4\x97jo (realiajame) pasaulyje pra\xc4\x97jo 1 minut\xc4\x97, o veik\xc4\x97jo (\xc5\xbeaidimo) pasaulyje pra\xc4\x97jo savait\xc4\x97.\n_START_SECTION_\nTarpsnelis\n_START_PARAGRAPH_\nSutrumpinti tarpsniai naudojami itin intensyvios veik\xc4\x97j\xc5\xb3 veiklos metu (paprastai\xc2\xa0\xe2\x80\x93 kautyn\xc4\x97se). Tuomet \xc5\xbeaid\xc4\x97jo laikas b\xc5\xabna spartesnis u\xc5\xbe veik\xc4\x97jo laik\xc4\x85._NEWLINE_Tarpsnelis (angl. round)\xc2\xa0\xe2\x80\x93 gerokai trumpesnis tarpsnio variantas, naudojamas \xc4\xaftemptose situacijose. Vienas tarpsnelis paprastai \xc5\xbeymi 10 sekund\xc5\xbei\xc5\xb3 veik\xc4\x97j\xc5\xb3 laiko (arba 3 ar 2 sekundes). \xc5\xa0iuo atveju gali b\xc5\xabti, kad \xc5\xbeaid\xc4\x97jas 2 minutes galvoja ir pasakoja tai, k\xc4\x85 veik\xc4\x97jas padaro per 3 sekundes\xc2\xa0\xe2\x80\x93 \xc5\xbeaid\xc4\x97jo (realiajame) pasaulyje pra\xc4\x97jo 2 minut\xc4\x97s, o veik\xc4\x97jo (\xc5\xbeaidimo) pasaulyje pra\xc4\x97jo 3 sekund\xc4\x97s.'